Kommissionens beslutning

af 25. juli 2002

om anden ændring af beslutning 2002/383/EF om beskyttelsesforanstaltninger mod klassisk svinepest i Frankrig, Tyskland og Luxembourg

(meddelt under nummer K(2002) 2824)

(EØS-relevant tekst)

(2002/625/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelsen af det indre marked(1), senest ændret ved direktiv 92/118/EØF(2), særlig artikel 10, stk. 4,

under henvisning til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest(3), særlig artikel 29, stk. 4, og

ud fra følgende betragtninger:

(1) Der er udbrudt klassisk svinepest i visse grænseområder i Frankrig, Tyskland og Luxembourg.

(2) På grund af handelen med levende svin kan disse udbrud udgøre en fare for bestandene i andre dele af Fællesskabet.

(3) Frankrig, Luxembourg og Tyskland har truffet foranstaltninger i forbindelse med direktiv 2001/89/EF.

(4) Kommissionen har vedtaget beslutning 2002/383/EF af 23. maj 2002 om beskyttelsesforanstaltninger mod klassisk svinepest i Frankrig, Tyskland og Luxembourg(4), der blev ændret ved beslutning 2002/538/EF(5).

(5) I betragtning af udviklingen i den epidemiologiske situation hos vildsvin i Tyskland er det hensigtsmæssigt at ændre lidt det område, som disse foranstaltninger vedrører. Beslutning 2002/383/EF bør derfor ændres i overensstemmelse hermed.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Bilaget til beslutning 2002/383/EF affattes som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 25. juli 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 316 af 1.12.2001, s. 5.

(4) EFT L 136 af 24.5.2002, s. 22.

(5) EFT L 173 af 3.7.2002, s. 39.

BILAG

Frankrig:

- det område af departementet Moselle, der ligger nord for Mosel, fra grænsen med Tyskland indtil byen Thionville, og for motorvej A30, fra byen Thionville indtil grænsen med Meurthe-et-Moselle

- det område af departementet Meurthe-et-Moselle, der ligger nord for motorvej A30/hovedvej N52, fra grænsen med departementet Moselle indtil byen Longwy ved grænsen med Belgien.

Tyskland:

- hele området i Rheinland-Pfalz, undtagen området øst for Rhinen

- i Saarland: i Kreis Merzig-Wadern: Mettlach, Merzig, Beckingen, Losheim, Weiskirchen og Wadern; i Kreis Saarlouis: Dillingen, Bous, Ensdorf, Schwalbach, Saarwellingen, Nalbach, Lebach, Schmelz og Saarlouis; i Kreis Sankt Wendel: Nonnweiler, Nohfelden og Tholey

- følgende områder i Nordrhein-Westfalen: i Kreis Euskirchen: Gemeinde Dahlem, Blankenheim og Bad Münstereifel, Schleiden og Stadt Euskirchen; Gemeinde Hellenthal; Gemeinde Kall; Stadt Mechernich; Gemeinde Nettersheim; i Kreis Rhein-Sieg: Stadt Rheinbach, Gemeinde Swisttal; Stadt Meckenheim; i Kreis Aachen: Gemeinde Simmerath og Monschau.

Luxembourg:

- hele området.